Source: http://www.bihon.ro/veres-attila-este-noul-antrenor-al-lmk-bc-sepsi/news-20100106-04115095
Timestamp: 2019-12-07 13:51:39+00:00

Document:
Veres Attila este noul antrenor al LMK BC Sepsi - BIHON
Veres Attila este noul antrenor al LMK BC Sepsi
6. ianuarie 2010 15:13
Veres Attila, alături de foştii săi elevi de la CSM Oradea
Tehnicianul ex-orădean va pregăti formaţia feminină din Sfântu Gheorghe.
Veres Attila este noul antrenor al divizionarei A de baschet feminin LMK BC Sepsi Sfântu Gheorghe. Veres şi-a început cariera de tehnician la echipa orădeană, fiind „secundul” lui Kósa Zoltán imediat după retragerea sa din activitatea competiţională. Ulterior, el a fost antrenorul principal al echipei masculine CSM Oradea, în sezoanele 2007/2008, 2008/2009 şi în primele opt etape ale campionatului actual, după care a devenit „secundul” lui Cristian Achim. A pregătit şi echipa naţională Under 18 ani. Este pentru prima oară când va antrena o formaţie feminină. LMK Sfântu Gheorghe este câştigătoarea Seriei de Nord-Vest a Diviziei A, fiind una din echipele cu pretenţii ale campionatului.
„Am acceptat oferta celor de la Sfântu Gheorghe, chiar dacă nu am antrenat până acum o echipă feminină. Este o nouă provocare pentru mine. Echipa are ca obiectiv calificarea în finala campionatului. Sper să reuşim să ne îndeplinim acest obiectiv, chiar dacă au existat unele probleme la club”, ne-a declarat noul antrenor al LMK BC Sepsi. Referitor la perioada petrecută pe banca echipei CSM Oradea, Veres Attila regretă că nu a reuşit să obţină rezultate şi mai bune. „Eu mi-am început cariera de antrenor la CSM Oradea. Regret că în acest sezon nu am izbutit să câştigăm mai multe meciuri. Îmi pare rău mai ales pentru cele două înfrângeri de pe teren propriu, cu CSM Bucureşti şi CS Otopeni. A existat şi o anumită conjunctură nefavorabilă, cu accidentarea lui Mandic, fapt care a contat mult în acele eşecuri. Oricum, doresc mult succes echipei orădene şi o clasare cât mai bună la finele campionatului”, a conchis antrenorul ex-orădean. În ceea ce priveşte contractul său, Veres Attila ne-a declarat că va avea un salariu superior faţă de cel de până acum.
„Ne bucurăm pentru Attila, cred că este o nouă provocare pentru el. Îi dorim mult succes în noua sa funcţie”, a afirmat managerul secţiei de baschet masculin a CSM Oradea, Şerban Sere.
Taguri: antrenor, baschet, LMK BC Sepsi Sfântu Gheorghe, veres attila

References: CSM 
 CSM 
 CSM 
 CSM 
 CSM 
 CSM